KOMMISSIONENS AFGØRELSE af 13. marts 1998 om oprettelse af et rådgivende udvalg for andelsselskaber, gensidige selskaber, foreninger og fonde (EØS-relevant tekst) (98/215/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

Andelsselskaber, gensidige selskaber, foreninger og fonde er alle foretagender, der er kendetegnet ved, at de tilhører kategorien »socioøkonomiske foretagender«;

sådanne foretagender bør på samme måde som virksomheder inden for den kommercielle sektor kunne udnytte de muligheder, som er en følge af gennemførelsen af det indre marked og Den Økonomiske og Monetære Union;

den 18. december 1989 forelagde Kommissionen en meddelelse om erhvervsdrivende foreninger og realiseringen af det indre marked (SEK (89) 2187 endelig udg.) for Rådet for Den Europæiske Union; i 1992 forelagde Kommissionen derefter Rådet tre forslag til forordninger - ændret i 1993 - om statut for det europæiske andelsselskab, det europæiske gensidige selskab og den europæiske forening samt tre forslag til direktiver om supplerende bestemmelser med hensyn til arbejdstagernes stilling (1);

den 17. februar 1994 forelagde Kommissionen et forslag til Rådets afgørelse om et flerårigt arbejdsprogram (1994-1996) til fordel for andelsselskaber, gensidige selskaber, foreninger og fonde i Fællesskabet, som ændret den 8. juni 1995 under hensyntagen til Europa-Parlamentets udtalelse (2);

andelsselskaber, gensidige selskaber, foreninger og fonde spiller en stadig vigtigere rolle, når borgerne skal repræsenteres, deres demokratiske rettigheder sikres, og deres behov opfyldes;

den 4. juni 1997 forelagde Kommissionen en meddelelse om fremme af foreninger og fonde i Europa (3);

stadigt flere områder af Fællesskabets politik har betydning for socioøkonomiske foretagender, og Kommissionens politik vedrørende andelsselskaber, gensidige selskaber, foreninger og fonde bør integreres i Fællesskabets politik på andre områder;

for bedre at fastlægge sektorpolitikken må Kommissionen kunne høre denne sektors faglige og sociale organisationer vedrørende alle emner, der kan forventes at få indvirkning på de socioøkonomiske foretagenders aktiviteter; en tæt og kontinuerlig kontakt med repræsentanter fra sektoren kan bidrage til at realisere politikken;

for øjeblikket høres organisationerne inden for sektoren bestående af andelsselskaber, gensidige selskaber, foreninger og fonde via et rådgivende udvalg, der har fungeret siden 1995, og som modtager årlige tilskud fra Kommissionen;

kontakter til denne sektor organiseres bedst ved, at der under Kommissionen nedsættes et rådgivende udvalg, med deltagelse af repræsentanter for de socioøkonomiske foretagender -

TRUFFET FØLGENDE AFGØRELSE:

Artikel 1

Under Kommissionen nedsættes et rådgivende udvalg for andelsselskaber, gensidige selskaber, foreninger og fonde, i det følgende benævnt »udvalget«.

Artikel 2

Udvalget, der høres af Kommissionen om ethvert spørgsmål til fremme og gennemførelse af Fællesskabets politik vedrørende socioøkonomiske foretagender, har til opgave at rådgive Kommissionen om alle forhold bl.a.:

- aktioner og programmer til fordel for andelsselskaber, gensidige selskaber, foreninger og fonde i Fællesskabet

- andelsselskabers, gensidige selskabers, foreningers og fondes deltagelse i gennemførelsen af forskellige fællesskabspolitikker

- den rolle, som andelsselskaber, gensidige selskaber, foreninger og fonde spiller for jobskabelsen og for styrkelsen af den økonomiske og sociale samhørighed

- forslag til lovgivning vedrørende andelsselskaber, gensidige selskaber, foreninger og fonde.

Artikel 3

1. Udvalget består af 24 medlemmer.

2. Udvalget sammensættes af lige mange repræsentanter for de tre organisationstyper i den socioøkonomiske sektor, dvs. 8 repræsentanter for andelsselskaber, 8 repræsentanter for gensidige selskaber og 8 repræsentanter for foreninger og fonde.

Artikel 4

1. Udvalgets medlemmer udpeges af Kommissionen.

2. Et antal suppleanter svarende til antallet af udvalgsmedlemmer udpeges efter samme regler, som gælder for medlemmerne. Suppleanten indtræder, når et medlem er fraværende eller forhindret.

Suppleanten deltager kun i udvalgsmøderne, såfremt det udvalgsmedlem, vedkommende er suppleant for, er forhindret i at deltage, jf. dog artikel 7.

3. For hver af de pladser, der skal besættes af organisationerne, stiller repræsentanter for de tre organisationstyper forslag om 3 medlemmer og 3 suppleanter til Kommissionen.

4. Medlemmernes mandat er på tre år og kan fornyes.

5. Et medlems eller en suppleants mandat ophører inden udløbet af den treårige mandatperiode, hvis den pågældende udtræder, hvis den pågældende ophører med at være medlem af den organisation, vedkommende repræsenterer, hvis organisationen ophører at eksistere, eller hvis organisationen ønsker, at dens repræsentant i udvalget afløses af en anden. Udnævnelsen af de nye medlemmer finder i så fald sted ud fra den seneste kandidatliste, jf. stk. 3, og for den resterende mandatperiode.

6. Der ydes intet vederlag for de funktioner, medlemmerne varetager.

7. Ved udløbet af mandatperioden på tre år, varetager medlemmerne fortsat deres opgaver, indtil det fornødne er foretaget med henblik på at udpege afløsere eller på at forny deres mandat.

Artikel 5

Listen over medlemmerne og suppleanterne offentliggøres af Kommissionen i De Europæiske Fællesskabers Tidende til orientering.

Artikel 6

1. En repræsentant for Kommissionen er formand for udvalget. Udvalget vælger tre næstformænd - en for hvert organisationstype - for en periode på tre år. Valget sker med totredjedels flertal blandt de tilstedeværende medlemmer.

2. Udvalget kan med samme flertal beslutte, at der til forretningsudvalget skal knyttes andre medlemmer. Forretningsudvalget planlægger og tilrettelægger udvalgets arbejde.

Artikel 7

Formanden eller forretningsudvalget kan indbyde enhver, der besidder en særlig kompetence vedrørende et punkt på dagsordenen, til at deltage i arbejdet som ekspert. Eksperter deltager udelukkende i forhandlingerne vedrørende det punkt, hvortil de er indkaldt.

Artikel 8

Udvalget kan med Kommissionens samtykke nedsætte arbejdsgrupper blandt medlemmerne.

Artikel 9

1. Udvalgets møder indkaldes af Kommissionen og afholdes på Kommissionens hjemsted. Udvalget holder møde mindst én gang om året. Udvalget er beslutningsdygtigt, når mindst 8 er medlemmer til stede, og der er mindst ét medlem fra hver organisationstype.

2. I hastende tilfælde kan udvalget på Kommissionens anmodning høres skriftligt.

3. Formanden indkalder til møder i forretningsudvalget.

4. Repræsentanter for de berørte tjenestegrene i Kommissionen deltager i udvalgets, forretningsudvalgets og arbejdsgruppernes møder.

5. Kommissionen varetager sekretariatsopgaver for udvalget, forretningsudvalget og arbejdsgrupperne.

Artikel 10

1. Udvalget behandler anmodninger om udtalelser, som fremsættes af Kommissionen. Udvalget kan også afgive initiativudtalelser. Medlemmernes og eventuelt den enkelte organisationstypes stillingtagen fremgår af et mødereferat, der fremsendes til Kommissionen, udvalgsmedlemmerne og suppleanterne.

2. Når Kommissionen anmoder udvalget om en udtalelse, kan den fastsætte en frist for, hvornår udtalelsen skal afgives.

Artikel 11

1. Udvalgsmedlemmerne må ikke videregive oplysninger om de forhold, de får kendskab til gennem arbejdet i udvalget eller i arbejdsgrupperne, når Kommissionens repræsentant meddeler dem, at den ønskede udtalelse eller det stillede spørgsmål vedrører et emne af fortrolig art, jf. EF-traktatens artikel 214.

2. I de i stk. 1 angivne tilfælde deltager kun udvalgsmedlemmerne og repræsentanter for Kommissionens tjenestegrene i møderne.

Artikel 12

Denne afgørelse træder i kraft den 20. marts 1998.

Udfærdiget i Bruxelles, den 13. marts 1998.

På Kommissionens vegne

Christos PAPOUTSIS

Medlem af Kommissionen

(1) Oprindeligt forslag: EFT C 99 af 21. 4. 1992; ændret forslag: EFT C 236 af 31. 8. 1993.

(2) Kommissionen besluttede den 29. juli 1997 at trække forslaget tilbage, da programmet, som Rådet aldrig har vedtaget, var forældet.

(3) KOM(97) 241 endelig udg.